ไฟแนนซ์ทูเดย์
เสียงชื่นชม อรุณภรณ์ ลิ่มสกุล กรรมการบริหารธนาคารกรุงไทย ที่ถูกส่งตัวไปนั่งเป็นกรรมการบริษัท บัตรกรุงไทย
6 ส.ค. 2555

‘วิธีจัดการกับความฝัน คือการทำมันให้เป็นจริง’
...เสียงชื่นชม อรุณภรณ์ ลิ่มสกุล กรรมการบริหารธนาคารกรุงไทย ที่ถูกส่งตัวไปนั่งเป็นกรรมการบริษัท บัตรกรุงไทย ดังสนั่นทั่วทั้งบอร์ดเคทีซี ว่า ช่วยให้การทำงานด้านธุรกิจสินเชื่อรายย่อยมีมติที่แตกต่างไปจากนักการเงินปกติ ด้วยความเป็นผู้ที่มีประสบการณ์การทำงานด้านการตลาดและเข้าใจในพฤติกรรมของผู้บริโภคทำให้การดำเนินงานของเคทีซีที่ติดตัวแดงมาระยะหนึ่งเริ่มโผล่พ้นน้ำมาแล้ว




อรุณภรณ์ นั้นถือว่ามากด้วยความสามารถและมีคอนเนกชันกับพรรคเพื่อไทยตัวแม่ เธอจบปริญญาโท บริหารธุรกิจ มหาวิทยาลัย Asian Institute of Technology
ปริญญาตรี วิทยาศาสตร์ สาขาวัสดุศาสตร์ จุฬาลงกรณ์มหาวิทยาลัย จบด้าน Strategic Customer Management, Hong Kong, Customer Experience Management, London, Customer Relationship Management in Mobile Industry, London และ Customer Relation in Mobile Industry, Spain 
ปัจจุบันเธอเป็นกรรมการในคณะกรรมการบริหารนโยบาย 1 คอมพิวเตอร์แท็บเล็ตต่อ 1 นักเรียน ตามนโยบายของรัฐบาลยิ่งลักษณ์ ชินวัตร ซะด้วย อะแฮ่ม... เรียกว่า รวย สวย เก่ง
...เนื่องในโอกาสที่สมเด็จพระนางเจ้าสิริกิติ์ พระบรมราชินีนาถ ทรงเจริญพระชนมพรรษาครบ 80 พรรษา ในพุทธศักราช 2555 ธนาคารกสิกรไทยและกองทัพบก ร่วมจัดทำหนังสือประวัติศาสตร์และภาพยนตร์สารคดีกึ่งละคร เรื่อง “ศึกเก้าทัพ” ซึ่งเป็นมหาสงครามไทยพม่าครั้งยิ่งใหญ่ ที่จะตัดสินความธำรงอยู่ของผืนแผ่นดินไทย โดยมี เสี่ยปั้น-บัณฑูร ล่ำซำ ประธานเจ้าหน้าที่บริหารและกรรมการผู้จัดการ ธนาคารกสิกรไทย แถลงร่วมกับ พล.อ.ประยุทธ์ จันทร์โอชา ผบ.ทบ. และ คุณหญิงวิมล ศิริไพบูลย์ (ทมยันตี) บรรณาธิการบทและพัฒนาบท เป็นผู้ร่วมแถลงข่าว ในวันอังคารที่ 7 ส.ค.นี้ เวลา 13.30-15.00 น. ณ ห้องประชุมกองบัญชาการกองทัพบก 221 ถนนราชดำเนิน (โรงเรียนนายร้อย จปร.เดิม)